ስልጠናው በፓርቲው ፕሮግራሞች ላይ ተቀራራቢ ግንዛቤ ከመፍጠር ባለፈ አዲሶችንና ነባሮችን መሪዎች ያቀራረበና ያስተዋወቀ እንደነበር የብልጽግና ፓርቲ አስታወቀ፡፡
ከጥር 16 ቀን 2012 ዓ.ም ጀምሮ ለ17 ቀናት ለብልፅግና ፓርቲ ከፍተኛ መሪዎች ሲሰጥ የነበረው ስልጠና የፓርቲው ፕሬዝዳንት በተገኙበት ተጠናቅቋል፡፡ የማጠቃለያ መርሀ ግብሩ የፓርቲው ፕሬዚዳንት ዐብይ አህመድ (ዶክተር) በተገኙበት በጠቅላይ ሚኒስትር ጽሕፈት ቤት ተካሂዷል፡፡ስልጠናው በብልፅግና ፓርቲ አጠቃላይ ፕሮግራም ዙሪያ ያተኩረ ነበር፡፡ መሪዎቹ በፓርቲው ፕሮግራም ላይ የተቀራረበ አመለካከት እና የሐሳብ አንድነት እንዲኖራቸው ከማድረጉም በላይ  አዲስ እና ነባር መሪዎችን ይበልጥ ያቀራረበ እንደነበር የብልፅግና ፓርቲ የሕዝብ እና ዓለም አቀፍ ግንኙነት ዘርፍ አስተባባሪ አቶ አወሉ አብዲ ተናግረዋል፡፡‹‹ስልጠናው በፓርቲው መሠረታዊ ፅንሰ ሐሳቦች ላይ ከፍተኛ መሪዎች ተቀራራቢ ግንዛቤ የወሰዱበት ነበር›› ያሉት አቶ አወሉ የአመለካከት እና የአስተሳሰብ አንድነት የተፈጠረበት ውይይት መሆኑን አመላክተዋል፡፡የብልፅግና ፓርቲ ከፍተኛ መሪዎች በውይይታቸው ስለቀጣዩ ሀገራዊ ምርጫ በስፋት ተወያይተዋል፡፡  ምርጫው እንደ ሀገር የተሳካ እንዲሆን የጋራ መግባባት ላይ እደተደረሰም አቶ አወሉ ተናግረዋል፡፡ዘጋቢ፡- ጋሻው ፋንታሁን -ከአዲስ አበባ